Jana Midelfart Hoff

Jana Midelfart Hoff (født 1972) er en norsk overlege, professor og politiker (H) bosatt i Bergen.

Hun er datter av spesialist i nevrologi Erik Midelfart og professor i øyesykdommer Anna Midelfart (født Hyková). Hun  har to voksne sønner.

Hun har IB-diplom fra Trondheim katedralskole fra 1991, medisinsk embedseksamen fra NTNU fra 1997, doktorgrad i medisin fra Universitetet i Bergen fra 2006 og spesialisering i nevrologi fra 2011. Hun hadde vitenskapelige og praktiserende stillinger ved Førde sentralsjukehus, Haukeland universitetssykehus og Institutt for klinisk medisin ved Universitetet i Bergen før hun i 2009 ble overlege ved nevrologisk avdeling ved Haukeland universitetssykehus. Hoff har vært fast spaltist i Dagens Medisin og tillitsvalgt i legenes organisasjoner. I 2019 ble hun utnevnt til professor ved Fakultet for helsefag ved VID vitenskapelige høgskole i Bergen.

Hun meldte seg inn i Høyre i 2009 og ble leder i Årstad Høyre i 2013. Hun var byråd for barnehage og skole i Bergen kommune 5. januar 2015 til 22. oktober 2015. I perioden 2015–2019 satt hun i Bergen bystyre og er fraksjonsleder i helse- og sosialkomiteen, og i perioden 2019-2023 som fraksjonsleder for Høyre i Næringsutvalet i Vestland fylkesting.

I 2020 ble hun valgt som leder av Norsk Nevrologisk Forening, og hadde vervet til 2025, da hun ble etterfulgt av Heidi Øyen Flemmen.

I 2024 ble hun valgt til styremedlem i European Academy of Neurology, som Treasurer, en forening som representerer 48000 nevrologer i 45 land.

Hoff mottok i 2003 GlaxoSmithKlines forskningspris for unge forskere innen nevrologi.

 Referanser 

Kategori:Byråder i Bergen
Kategori:Høyre-politikere i Hordaland
Kategori:Professorer ved VID vitenskapelige høgskole
Kategori:Alumni fra NTNU
Kategori:Alumni fra Trondheim katedralskole
Kategori:Personer fra Trondheim kommune
Kategori:Fødsler i 1972
Kategori:Personer tilknyttet Haukeland universitetssykehus